Source: http://eur-lex.europa.eu/legal-content/SK/TXT/?uri=LEGISSUM:l16028
Timestamp: 2017-08-18 22:24:03+00:00
Document Index: 14882407

Matched Legal Cases: ['Súd ', 'súd ', 'súd ', 'Súd ', 'Súd ', 'súd ']

Nariadenie (ES) č. 861/2007, ktorým sa ustanovuje Európske konanie vo veciach s nízkou hodnotou sporu
Zavádza sa v ňom Európske konanie vo veciach s nízkou hodnotou sporu (ďalej len „európske konanie“).
Cieľom európskeho konania je zjednodušenie a zrýchlenie cezhraničných konaní s nízkou hodnotou sporu v občianskych a obchodných veciach a zníženie trov konania.
V zásade ide o písomný postup, ktorý si nevyžaduje fyzickú prítomnosť na súde. Súd však môže rozhodnúť o vykonaní ústneho pojednávania.
Hodnota sporu (v čase doručenia na súd) nesmie prekročiť 2 000 EUR.
Zabezpečuje sa ním, že rozsudky sú uznané a vykonateľné v ostatných krajinách EÚ bez potreby doložky vykonateľnosti.
Európske konanie je alternatívnym konaním, ktoré existuje paralelne k právnym predpisom krajín EÚ. Je to voliteľné konanie.
Môže sa uplatniť pri vymáhaní občianskych a obchodných pohľadávok. Neuplatňuje sa na daňové, colné ani správne veci ani na zodpovednosť štátu pri výkone štátnej moci (acta jure imperii) alebo napr. na:
osobný stav alebo právnu spôsobilosť fyzických osôb (t. j. ľudských bytostí);
Európske konanie si nevyžaduje účasť advokáta a funguje takto:
Návrh na uplatnenie pohľadávky sa predkladá priamo na príslušnom súde prostredníctvom tlačiva (tlačivo A – v prílohách k nariadeniu), v ktorom sa uvádzajú podrobnosti sporu, vymáhaná suma atď. Ak je pohľadávka mimo rozsahu pôsobnosti európskeho konania, súd pošle navrhovateľovi oznámenie; ak pohľadávka nie je vzatá späť, súd koná v súlade s príslušným procesným právom daného členského štátu.
Ak navrhovateľ neposkytol dostatok informácií, odošle sa mu druhé tlačivo (tlačivo B) na poskytnutie chýbajúcich informácií do stanoveného termínu. Žiadosť sa zamietne, ak navrhovateľ nesplní načas požiadavky súdu alebo ak je návrh jednoznačne neopodstatnený alebo neprípustný.
Odporcovi plynie od dátumu doručenia tlačiva na odpoveď 30-dňová lehota na odoslanie odpovede. Súd do 14 dní od doručenia tejto odpovede pošle kópiu odpovede navrhovateľovi spolu so všetkými príslušnými podpornými dokumentmi.
Súd vynesie rozsudok aj v prípade, že strany neodpovedajú v stanovenej lehote. Na žiadosť jednej zo strán súd vydá osvedčenie o rozsudku (bez dodatočných nákladov) prostredníctvom tlačiva D s cieľom uľahčiť ceznraničné vykonávanie.
V krajine EÚ sa nesmie skúmať vecná stránka rozsudku.
ak je rozsudok nezlučiteľný s predošlým rozsudkom, ktorý sa týkal toho istého predmetu sporu medzi tými istými stranami:
V prípade, že strana napadne rozsudok v európskom konaní, členský štát výkonu môže obmedziť vykonávacie konanie na ochranné opatrenia, podmieniť výkon poskytnutím určitej záruky alebo v niektorých prípadoch môže vykonávacie konanie prerušiť.
Opravný prostriedok proti rozsudku je možné podať, ak to povoľuje právo krajiny, v ktorom bol rozsudok pôvodne vydaný.
Nariadením (EÚ) 2015/2421 sa pozmeňuje nariadenie (ES) č. 861/2007. Bude sa uplatňovať od 14. januára 2017.
Nariadenie sa neuplatňuje na Dánsko.
Uplatňuje sa od 1. januára 2009 okrem pravidiel, v ktorých sa od krajín EÚ vyžaduje, aby informovali Komisiu o hľadiskách jurisdikcie, komunikačných prostriedkoch a opravných prostriedkoch (článok 25), ktoré nadobudli účinnosť 1. januára 2008.
Nariadenie Európskeho parlamentu a Rady (ES) č. 861/2007 z 11. júla 2007, ktorým sa ustanovuje Európske konanie vo veciach s nízkou hodnotou sporu (Ú. v. EÚ L 199, 31.7.2007, s. 1 – 22)
Následné zmeny nariadenia (ES) č. 861/2007 boli zapracované do základného textu. Toto konsolidované znenie slúži len na dokumentáciu.
Nariadenie Európskeho parlamentu a Rady (EÚ) 2015/2421 zo 16. decembra 2015, ktorým sa mení nariadenie (ES) č. 861/2007, ktorým sa ustanovuje európske konanie vo veciach s nízkou hodnotou sporu, a nariadenie (ES) č. 1896/2006, ktorým sa zavádza európske konanie o platobnom rozkaze (Ú. v. EÚ L 341, 24.12.2015, s. 1 – 13)
Posledná aktualizácia 29.09.2016